RÅDETS AFGØRELSE (EU) 2019/844

af 14. maj 2019

om Rådets generalsekretærs udøvelse af beføjelser for så vidt angår klager indgivet til Rådet af ansøgere til stillingen som europæisk chefanklager

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til Rådets gennemførelsesafgørelse (EU) 2018/1696 af 13. juli 2018 om reglerne for det udvælgelsespanels funktionsmåde, der er omhandlet i artikel 14, stk. 3, i forordning (EU) 2017/1939 om gennemførelse af et forstærket samarbejde om oprettelse af Den Europæiske Anklagemyndighed (»EPPO«) (1), særlig bilagets regel VI, stk. 1, og regel VII, stk. 1,

under henvisning til vedtægten for tjenestemænd i Den Europæiske Union og ansættelsesvilkårene for Unionens øvrige ansatte, der er fastsat ved Rådets forordning (EØF, Euratom, EKSF) nr. 259/68 (2) (»personalevedtægten«), særlig artikel 2 og 90, stk. 2, og

ud fra følgende betragtninger:

(1) I henhold til regel VI, stk. 1, i bilaget til gennemførelsesafgørelse (EU) 2018/1696 (»reglerne for udvælgelsespanelets funktionsmåde«) kan ansøgere, der udelukkes fra udvælgelsesproceduren for udpegelse af den europæiske chefanklager, indgive en klage til Rådet som omhandlet i personalevedtægtens artikel 90, stk. 2.

(2) I henhold til regel VII, stk. 1, i reglerne for udvælgelsespanelets funktionsmåde kan ansøgere, som udvælgelsespanelet ikke medtager på den endelige liste over egnede ansøgere for udpegelse af den europæiske chefanklager, indgive en klage til Rådet, som omhandlet i personalevedtægtens artikel 90, stk. 2.

(3) Ved personalevedtægtens artikel 2 pålægges institutionerne at bestemme hvilke myndigheder, der inden for deres område skal udøve de beføjelser, som er overdraget ved personalevedtægten, herunder ansættelsesmyndighedens beføjelser som fastsat i artikel 90, stk. 2.

(4) I overensstemmelse med artikel 240, stk. 2, første afsnit, i traktaten om Den Europæiske Unions funktionsmåde bistås Rådet af et generalsekretariat, der ledes af en generalsekretær.

(5) Ansættelsesmyndighedens beføjelser for så vidt angår klager som omhandlet i personalevedtægtens artikel 90, stk. 2, der er indgivet til Rådet af ansøgere i udvælgelsesproceduren for udpegelse af den europæiske chefanklager i henhold til regel VI, stk. 1, og regel VII, stk. 1, i reglerne for udvælgelsespanelets funktionsmåde, bør udøves af Rådets generalsekretær —

VEDTAGET DENNE AFGØRELSE:

Artikel 1 De beføjelser, som ifølge personalevedtægtens artikel 90, stk. 2, tilkommer ansættelsesmyndigheden for så vidt angår klager, der er indgivet til Rådet i henhold til regel VI, stk. 1, eller regel VII, stk. 1, i reglerne for udvælgelsespanelets funktionsmåde af ansøgere, der udelukkes fra udvælgelsesproceduren, eller som udvælgelsespanelet ikke medtager på den endelige liste over egnede ansøgere for udpegelse af den europæiske chefanklager, udøves af Rådets generalsekretær på Rådets vegne og under dets ansvar.

Artikel 2 Denne afgørelse træder i kraft på dagen for offentliggørelsen i Den Europæiske Unions Tidende.

Udfærdiget i Bruxelles, den 14. maj 2019. På Rådets vegne P. DAEA Formand

(1) EUT L 282 af 12.11.2018, s. 8.

(2) EFT L 56 af 4.3.1968, s. 1.